Diari Oficial de la Generalitat Valenciana


Sumari del DOGV 8449, del 21-12-2018 (2018/11642)

RESOLUCIÓ de 10 de desembre 2018, de la Vicepresidència i Conselleria d'Igualtat i Polítiques Inclusives, per la qual es convoquen per a l'exercici 2019 les subvenciones per al desenvolupament de programes i serveis de promoció d'autonomia de persones amb diversitat funcional (B. 16.10.2018).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8449

Data del DOGV
:   21-12-2018

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2018/11205


Data del document
:   10-12-2018

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * ajuda pública

RESOLUCIÓ de 10 de desembre 2018, de la Vicepresidència i Conselleria d'Igualtat i Polítiques Inclusives, per la qual es convoquen per a l'exercici 2019 les subvenciones per al desenvolupament de programes i serveis de promoció d'autonomia de persones amb diversitat funcional (B. 16.10.2018). [2018/11798]  
Mitjançant l'Ordre 1/2016, de 20 de gener, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores per a la concessió d'ajudes i subvencions en matèria d'atenció a persones amb diversitat funcional, promoció de l'autonomia personal i de l'accessibilitat (DOGV 7705, 26.01.2016), s'estableixen en el títol II, capítol III, les bases per a la concessió de subvencions per al desenvolupament de programes i serveis per a persones amb diversitat funcional.  
Aquesta línia de subvenció s'inclou dins del Pla estratègic de subvencions de la Vicepresidència i Conselleria d'Igualtat i Polítiques Inclusives 2018-2020, amb l'objectiu de promoure l'autonomia personal i la inclusió social de les persones amb diversitat funcional.  
  
En virtut de tot això i de conformitat amb l'article 160.4.b) de la Llei 1/2015 de, 6 de febrer de la Generalitat, d'hisenda pública, del sector públic instrumental i de subvencions, resolc:  
  
Primer. Objecte  
1. Convocar per a l'exercici 2019 les subvencions per al desenvolupament de programes i serveis de promoció d'autonomia de persones amb diversitat funcional, regulades en l'Ordre 1/2016, de 20 de gener (DOGV 7705, 26.01.2016), de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores per a la concessió d'ajudes i subvencions en matèria d'atenció a persones amb diversitat funcional, promoció de l'autonomia personal i de l'accessibilitat.  
2. Poden ser objecte de subvenció els programes i serveis per a persones amb diversitat funcional enquadrables en alguna de les tipologies que figuren en l'annex II de l'ordre esmentada.  
  
Segon. Beneficiaris  
1. Poden sol·licitar les subvencions les organitzacions o entitats privades sense ànim de lucre que desenvolupen programes i serveis socials especialitzats per a persones amb diversitat funcional.  
2. Els beneficiaris han de complir els requisits que estableix l'article 18 de l'Ordre 1/2016, de 20 de gener, de la Vicepresidència i Conselleria d'Igualtat i Polítiques Inclusives abans que s'acabe el termini de presentació de sol·licituds.  
Les organitzacions o entitats sense ànim de lucre sol·licitants han d'estar inscrites en el Registre d'entitats titulars d'acció social, en el sector corresponent a persones amb discapacitat o diversitat funcional.  
  
3. Cada entitat pot sol·licitar subvenció per a un màxim de tres programes o serveis.  
  
Tercer. Finançament  
1. La present convocatòria de subvencions es fa pel procediment de tramitació anticipada d'expedients de despesa, establit en l'article 167 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en l'Ordre de 26 de setembre de 1994, de la Conselleria d'Economia i Hisenda.  
  
2. L'import màxim estimat per a finançar aquestes actuacions, segons el projecte de Llei de Pressupostos de la Generalitat per a l'exercici 2019, s'estableix en la secció 16, servei 03, programa pressupostari 313.40 «Diversitat Funcional», capítol IV, i és el següent:  
Denominació: Programes per a la promoció de l'autonomia personal  
  
Línia de subvenció: S7145  
Consignació pressupostària: 4.110.000,00 -  
Procedència i quantia dels fons:  
Propis no condicionats: 4.110.000,00 -  
3. No obstant això, tant l'import màxim estimat de les ajudes convocades per la present resolució, com aquesta, quedaran condicionats a l'existència de crèdit adequat i suficient per a atendre-les en la llei de pressupostos de la Generalitat que resulte aprovada per a l'exercici 2019.  
4. Una vegada aprovada i publicada la citada llei de pressupostos, per resolució de la vicepresidenta i consellera d'Igualtat i Polítiques Inclusives s'ha de donar publicitat a la línia pressupostària concreta i l'import global màxim destinat a la concessió de les ajudes establides en la present convocatòria.  
5. Així mateix, pel mateix mitjà, es donarà publicitat a qualsevol increment de crèdits en aquesta línia pressupostària per a la concessió de les ajudes establides en la present convocatòria, com a conseqüència d'una generació, ampliació o modificació pressupostària. Aquesta ampliació de crèdits podrà arribar, com a màxim, al 40 % dels crèdits inicials.  
En aquest supòsit, l'assignació d'aquests crèdits objecte d'ampliació no requerirà una convocatòria nova i es realitzarà d'acord amb els mateixos criteris de valoració i procediment d'assignació recollits en la present convocatòria.  
L'efectivitat de la quantia addicional queda condicionada a la declaració de disponibilitat del crèdit com a conseqüència de les circumstàncies abans assenyalades, i si escau, després de l'aprovació de la modificació pressupostària que procedisca, en un moment anterior a la resolució de la subvenció.  
6. Quan en alguna de les sublínies que es puguen determinar no s'haja esgotat el crèdit destinat a aquesta, el romanent es podrà utilitzar per a incrementar el crèdit destinat a la resta de sublínies, quan en alguna d'elles s'haja esgotat.  
  
Quart. Compatibilitat de les ajudes  
Les subvencions concedides a l'empara d'aquesta resolució són compatibles amb qualsevol altra que per a la mateixa finalitat siguen convocades per qualsevol administració o entitat pública i privada, excepte amb les ajudes convocades per l'òrgan competent per a la realització d'estades vacacionals per a persones amb diversitat funcional per al 2019.  
  
Cinqué. Termini, lloc i forma en què han de presentar-se les sol·licituds  
1. El termini de presentació de les sol·licituds és de trenta dies naturals a comptar des de l'endemà de la publicació de la present resolució en el Diari Oficial de la Generalitat Valenciana.  
2. Les sol·licituds de subvenció es poden presentar exclusivament per via telemàtica, mitjançant la signatura electrònica pròpia de l'entitat sol·licitant o la de la persona que la represente. A l'efecte de participació en la present convocatòria, es considera que la mateixa subscripció de la sol·licitud de subvenció per les entitats susceptibles de ser beneficiàries, per si mateixes o per representant, implica la capacitat jurídica i d'obrar necessària per a:  
- Sol·licitar l'ajuda.  
- Permetre l'accés a la Plataforma autonòmica d'interoperabilitat.  
  
- Designar el compte bancari on es transferirà, si escau, la subvenció.  
- Assumir les declaracions responsables de no concurrència de causa legal per a obtenir la condició de persona beneficiària (article 13 de la Llei 38/2003, general de subvencions).  
3. La sol·licitud telemàtica estarà accessible en la seu electrònica de la Generalitat, https://sede.gva.es i constarà d'una part general (annex I) i d'una part específica corresponent a la present convocatòria (annex II).  
  
Les sol·licituds han d'anar dirigides a la direcció territorial a la qual corresponga la instrucció de l'expedient. Per a això, han de precisar en l'espai habilitat per a això de l'annex I i de l'annex II la província a la direcció territorial de la qual corresponga la instrucció de l'expedient.  
4. Per tal com està prevista la tramitació d'aquest procediment per mitjans telemàtics, tots els tràmits que afecten els interessats per a l'exercici dels seus drets i obligacions, així com l'esmena de la sol·licitud, s'han de fer per aquest mitjà.  
  
Sisé. Documents i informació que s'ha d'adjuntar a la sol·licitud  
A la sol·licitud, emplenada i subscrita com cal pel representant de l'entitat, s'ha d'adjuntar:  
a) Memòria del programa, servei o pla d'actuació per a l'exercici sol·licitat. El contingut mínim de la memòria ha d'incloure:  
- Denominació del programa o servei, la tipologia conformement al que es determina en l'annex II de l'Ordre 1/2016, de 20 de gener, de la Vicepresidència i Conselleria d'Igualtat i Polítiques Inclusives, i persones usuàries a les quals va dirigit.  
- Anàlisi de situació i justificació de la seua necessitat (àmbit geogràfic de la iniciativa, nombre d'usuaris previstos, descripció de les accions a desenvolupar, calendari d'actuacions i horari d'atenció a les persones usuàries, complementarietat amb altres recursos i aplicació o proposta d'implantació d'un sistema de qualitat, que permeta l'adequada avaluació i seguiment del programa o servei i la valoració del grau de satisfacció dels usuaris).  
- Capacitat tècnica i de gestió de l'entitat (disponibilitat de locals, recursos materials i professionals, amb especificació de la persona responsable i el currículum professional, i cooperació amb altres institucions).  
- Capacitat financera de l'entitat (pressupost anual de l'entitat, previsió d'ingressos i despeses del programa o servei).  
En cas que una entitat sol·licite el finançament de diversos programes haurà de presentar la documentació anterior per a cadascun d'aquests.  
b) Si escau, visat de l'òrgan competent en matèria de plans d'igualtat de gènere.  
c) Sol·licitud d'alta de domiciliació bancària emplenada, segons model oficial aprovat per Ordre 18/2011, de 17 de juny, de la Conselleria d'Economia Hisenda i Ocupació (DOGV 6548, 21.06.2011), que consta com a annex III, en cas de nou perceptor o canvi de compte bancari.  
  
Seté. Ordenació i instrucció  
1. L'ordenació i la instrucció del procediment de concessió de subvencions correspon a les direccions territorials de la conselleria, que rebran les sol·licituds i verificaran que compleixen els requisits per a poder-les tramitar. S'exceptua la instrucció del procediment de concessió de subvencions per al desenvolupament de programes i serveis de promoció d'autonomia de persones amb diversitat funcional d'àmbit autonòmic, que correspon a la Direcció General de Diversitat Funcional.  
  
2. Per a això s'ha de constituir, ultra les comissions tècniques instructores establides en l'article 9.1 de l'Ordre 1/2016, de 20 de gener, de la Vicepresidència i Conselleria d'Igualtat i Polítiques Inclusives, una comissió tècnica instructora en la Direcció General de Diversitat Funcional que ha d'elaborar una relació ordenada de sol·licitants amb la seua puntuació, d'acord amb els criteris i requeriments. Aquesta comissió estarà integrada per almenys tres membres designats per la persona titular de la direcció general, i en serà la presidenta o el president la persona encarregada de la direcció de servei competent per raó de la matèria o aquella que la/el substituïsca; com a vocal, la persona titular de la direcció de secció, i un/a tècnic/a d'aquesta, que farà de secretari/ària.  
3. La proposta d'aquesta comissió tècnica haurà de ser analitzada, juntament amb les propostes de les comissions tècniques instructores de les diferents direccions territorials, per la comissió d'avaluació definida en l'article 9.2 de l'Ordre 1/2016, de 20 de gener, de la Vicepresidència i Conselleria d'Igualtat i Polítiques Inclusives, per a elevar la proposta de concessió de les ajudes a l'òrgan competent per a la seua concessió.  
  
Huité Termini de resolució i publicació  
1. El termini màxim per a resoldre i publicar la resolució és de quatre mesos a comptar des de la publicació de la present convocatòria en el Diari Oficial de la Generalitat Valenciana.  
2. La resolució de concessió o denegació de les sol·licituds es publicarà en el Diari Oficial de la Generalitat Valenciana (DOGV), en compliment del que s'estableix en la Llei 38/2003, de 17 de novembre, general de subvencions, sobre publicitat de subvencions concedides, i, per tal com es tracta d'un procediment de concurrència competitiva, es publicarà a través del mencionat diari oficial a l'empara del que s'estableix en l'article 45.1 b) de la Llei 39/2015, d'1 d'octubre, del procediment administratiu comú de les administracions públiques.  
3. Després d'haver transcorregut el termini esmentat en el punt primer sense que s'haja produït la publicació de la resolució, les entitats interessades podran entendre desestimades les seues sol·licituds per silenci administratiu. Tot això, sense perjudici que subsistisca l'obligació legal de l'Administració de resoldre expressament sobre la petició formulada.  
4. Correspon, en tot cas, a la persona titular de la Direcció General de Diversitat Funcional la resolució de les sol·licituds, amb l'informe i la proposta de la Comissió d'Avaluació, una vegada es publique la resolució de la vicepresidenta i consellera d'Igualtat i Polítiques Inclusives per la qual es donarà publicitat a la línia pressupostària concreta i a l'import global màxim definitiu destinat a la concessió de les ajudes establides en la present convocatòria.  
Aquesta comissió elaborarà, seguint l'ordre de puntuació, una llista única prioritzada d'expedients complets, i elevarà a l'òrgan competent per a la concessió de subvencions, les propostes de concessió a favor del nombre de beneficiaris que permeten les disponibilitats de crèdit.  
  
5. Les subvencions a programes d'ocupació amb suport, per raons d'interés públic, s'han de tramitar amb la màxima celeritat i, si escau, caràcter d'urgència, tal com estableix la Llei 9/2016, de 28 d'octubre, de Regulació dels Procediments d'Emergència Ciutadana en l'Administració de la Comunitat Valenciana.  
  
Nové. Recursos  
Les resolucions que es dicten conformement amb el que es disposa en l'article anterior exhaureixen la via administrativa, i contra aquestes es podrà interposar un recurs potestatiu de reposició en el termini d'un mes a comptar des de l'endemà de la notificació, o bé directament un recurs contenciós administratiu, en el termini de dos mesos a comptar des de l'endemà de la notificació, de conformitat amb el que es disposa en l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Desé. Criteris de valoració de les sol·licituds  
1. La valoració de les sol·licituds de subvenció s'ha de fer atenent als següents criteris, que s'han de reflectir en la memòria del programa, servei o pla d'actuació:  
a) Interés i repercussió social del programa o servei. S'ha de valorar fins a un màxim de 50 punts, de la següent forma:  
a.1) Necessitats socials que cobreix, que s'ha de valorar fins a 20 punts, conformement amb els següents criteris:  
- Programes i serveis que cobreixen necessitats socials bàsiques d'intervenció, respir familiar, ocupació amb suport, col·laboració i dinamització d'entitats tutelars i promoció de persones amb capacitat limitada judicialment i programes de foment de la vida independent: fins a 15 punts.  
- Programes de cooperació social, de suport i atenció sociosanitària: fins a 12 punts.  
- Programes de convivència, oci i temps lliure, campanyes de sensibilització i programes de teràpia assistida amb animals: fins a 10 punts.  
  
- Programes d'activitats formatives i plans d'actuació per a activitats d'investigació social: fins a 5 punts.  
- Inexistència d'altres recursos finançats per la Conselleria d'Igualtat i Polítiques Inclusives a través de l'òrgan competent en matèria de Diversitat Funcional en el mateix àmbit territorial (comarca): 5 punts.  
  
a.2) Nombre d'usuaris o persones beneficiàries, que s'han de valorar fins a 10 punts, conformement amb el següent criteri:  
- A partir de 101 usuaris directes: 10 punts.  
- De4 1 a 100 usuaris directes: 8 punts.  
- De 21 a 40 usuaris directes: 6 punts.  
- 20 usuaris o menys directes: 4 punts.  
a.3) Sector o col·lectiu social al qual es dirigeixen valorant la continuïtat de les actuacions en aquest col·lectiu i la seua execució positiva: fins a 15 punts, conformement amb els següents criteris:  
- Continuïtat del programa o servei: fins a un màxim de 12 punts a raó de 2 punts per any de realització.  
- Execució positiva: fins a 3 punts.  
a.4) Cobertura territorial, que s'ha de valorar fins a 5 punts, conformement amb els següents criteris:  
- Programa o servei d'àmbit autonòmic o provincial: 5 punts.  
- Programa o servei d'àmbit comarcal o local: 3 punts.  
b) La qualitat del programa o servei a desenvolupar. S'ha de valorar fins a un màxim de 20 punts, de la següent forma:  
- Adequació d'objectius, coherència de mitjans (mitjans humans i tècnics), actuacions i finalitats del programa o servei en relació amb les necessitats a cobrir o atendre: fins a 10 punts.  
- Metodologia (marc en el qual es desenvolupen les actuacions, selecció de tasques a executar, processos i nivell global de desenvolupament del projecte): fins a 7 punts.  
- Avaluació del programa o servei (definició d'indicadors segons els objectius, utilització d'instruments de valoració d'objectius que permeta l'adequada avaluació i seguiment del programa o servei i la valoració del grau de satisfacció dels usuaris): fins a 3 punts.  
  
c) Experiència acreditada de l'entitat sol·licitant. S'ha de valorar fins a un màxim de 10 punts, a raó de 1 punts per any d'experiència acreditada en activitats, centres o serveis d'atenció social a persones amb diversitat funcional.  
d) Viabilitat econòmica: s'ha de valorar la capacitat de finançament de l'entitat amb recursos econòmics propis i d'altres ens públics o privats: fins a 10 punts.  
e) Clàusules socials. S'ha de valorar fins a un màxim de 10 punts, conformement amb els següents criteris de valoració:  
e.1) La creació i el manteniment d'ocupació per a persones amb un grau de discapacitat igual o superior al 33 %, fins a un màxim de 7 punts, d'acord amb els següents criteris:  
- En cas d'entitats amb plantilla inferior a 50 treballadors o treballadores: si disposen de 2 treballadors o treballadores amb discapacitat, 7 punts; si disposen d'un treballador o d'una treballadora amb discapacitat, 5 punts.  
- En cas d'entitats amb plantilla de 50 o més treballadors o treballadores: si disposen de 3 treballadors o treballadores amb discapacitat, 7 punts, si disposen de 2 treballadors o treballadores amb discapacitat, 5 punts.  
e.2) L'experiència acreditada de l'entitat i de l'equip humà en matèria específica d'igualtat de gènere de persones amb diversitat funcional i del seu personal, assenyalant actuacions i treballs realitzats en els tres últims anys, així com titulació, formació i experiència específica en matèria de gènere. Aquest criteri s'ha de valorar amb un màxim de 3 punts, a raó d'un punt per any acreditat d'implantació d'un pla d'igualtat.  
En tot cas, els plans d'igualtat han d'estar visats per l'òrgan competent per a això abans que s'acabe el termini de presentació de sol·licituds.  
2. En cas d'empat en la puntuació, per a l'establiment de la preferència per a l'atorgament i ordre de prioritat s'atendrà en primer lloc els programes que més puntuació hagen obtingut en l'apartat a.1) (necessitats que cobreixen) i si persistira l'empat, es dirimiria per la major puntuació obtinguda en l'apartat e (altres criteris funcionals o d'interés social).  
En cas de persistir l'empat, s'atendrà la data d'entrada de la sol·licitud, tenint prioritat la que tinga data anterior.  
  
Onzé. Criteris per a determinar l'import de la subvenció  
1. La quantia màxima que es podrà concedir a cada entitat serà el 75 % de la quantia que se sol·licita en la subvenció i pels següents imports màxims, depenent de l'àmbit territorial d'aquest:  
- Àmbit local: 10.000 -  
- Àmbit comarcal: 40.000 -  
- Àmbit provincial: 140.000 -  
- Àmbit autonòmic: 160.000 -  
Igualment, la quantia màxima que es podrà concedir a una entitat per la totalitat de programes subvencionats serà de 220.000 ?.  
2. El percentatge de l'ajuda a concedir es determinarà conformement amb la puntuació obtinguda i d'acord amb els percentatges màxims que a continuació s'assenyalen, i no es podrà concedir subvenció a les sol·licituds que no obtinguen la puntuació mínima de 60 punts.  
  
Puntuació obtinguda % Subvenció  
De 95 a100 punts 100 % de l'import màxim a subvencionar   
De 85 a 94 punts 90 % de l'import màxim a subvencionar   
De 75 a 84 punts 75 % de l'import màxim a subvencionar   
De 65 a 74 punts 60 % de l'import màxim a subvencionar   
De 60 a 64 punts 45 % de l'import màxim a subvencionar   
  
  
3. L'import de les subvencions en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos de l'entitat, per a la mateixa finalitat, supere el cost de l'activitat subvencionada.  
  
Dotzé. Condicions de la concessió de subvenció  
1. Els beneficiaris de la subvenció tenen l'obligació general de fer l'activitat que fonamente la concessió de la subvenció en la forma i amb les condicions establides en la resolució.  
2. A més de les obligacions que amb caràcter general s'estableixen en l'article 14 de la Llei 38/2003, de 23 de novembre, general de subvencions, i en l'article 19 de l'Ordre 1/2016, de 20 de gener, de la Vicepresidència i Conselleria d'Igualtat i Polítiques Inclusiva, s'estableixen les següents obligacions específiques dels beneficiaris:  
a) Atenir-se als criteris de coordinació i planificació que establisca la direcció general competent en matèria de persones amb diversitat funcional, a fi de racionalitzar i optimitzar l'ús dels recursos disponibles en matèria de serveis socials.  
b) Comunicar a la direcció general i a la direcció territorial corresponent, la sol·licitud i la concessió de qualsevol ajuda per part d'altres organismes públics o privats. L'incompliment d'aquesta obligació pot ser causa de minoració i reintegrament de les quantitats percebudes indegudament.  
c) Formalitzar els documents de seguiment tècnic i financer elaborats per la direcció general competent en matèria de persones amb diversitat funcional, i assumir les actuacions de control financer que corresponen a la Intervenció General de la Generalitat en relació amb la subvenció.  
d) No alterar la finalitat de les subvencions i complir amb les obligacions que estableix la legislació vigent per als perceptors de fons públics.  
e) Facilitar la inspecció i el control de la conselleria competent en matèria d'igualtat i polítiques inclusives.  
f) De conformitat amb el que s'estableix en l'article 3.2 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana si el beneficiari rebera una ajuda per un import superior a 10.000 euros hauria de donar l'adequada publicitat a aquesta, indicant com a entitat concedent la Generalitat, l'import rebut i el programa, l'activitat, la inversió o l'actuació subvencionada.  
  
Tretzé. Règim de deslliurament de pagaments  
1. El pagament de les subvencions per a programes i serveis per a persones amb diversitat funcional es realitzarà d'acord amb el règim establit en la Llei de pressupostos de la Generalitat per a l'exercici 2019, per al pagament dels serveis socials especialitzats o, en absència d'aquest, sobre la base del règim general establit en la Llei 1/2015, de 6 de febrer de la Generalitat, d'hisenda pública, del sector públic instrumental i de subvencions.  
2. En qualsevol cas, les persones que resulten beneficiàries de la subvenció, durant el mes de gener de l'exercici següent, han de justificar la despesa objecte de la subvenció atorgada, moment a partir del qual aquesta es liquidarà, de la qual cosa podrà derivar-se una regularització, que implicarà l'exigència de reintegrament dels imports percebuts incorrectament, en cas que la justificació siga insuficient.  
  
  
Catorzé. Forma i termini de justificació de les subvencions  
1. La justificació de la subvenció es realitzarà a través de l'aplicació telemàtica establida a aquest efecte i mitjançant la presentació de la documentació necessària per a acreditar la despesa objecte de la subvenció atorgada, i cal incloure-hi:  
a) Documents acreditatius de la despesa corresponent a les despeses del personal que participa en la realització del programa o servei i els documents acreditatius del pagament a la Seguretat Social de les quotes relatives a les cotitzacions socials dels treballadors.  
b) Quan existisquen persones que col·laboren en els programes a canvi d'una gratificació, han de presentar-se els rebuts justificatius de la despesa, en els quals conste el nom de l'entitat, i el nom, cognoms i DNI de la persona col·laboradora. Així mateix, si hi haguera persones treballant en el programa o servei en virtut de contractes de prestació de serveis, han d'aportar-se les corresponents factures emeses per aquests professionals, i també la documentació acreditativa que aquests compleixen els requisits exigits per la legislació tributària vigent.  
  
c) Rebut del pagament de l'assegurança de responsabilitat civil i d'accidents que cobrisca el personal que intervé, inclòs, si escau, el personal voluntari i la totalitat dels usuaris del programa o servei.  
d) Declaració responsable de la persona titular o responsable de l'entitat de les despeses generals i de funcionament del programa, desglossades per conceptes. D'acord amb el que es disposa en l'article 84 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions, en aquest supòsit, la revisió de les factures o documents de valor probatori anàleg, que puguen formar part del compte justificatiu, han de ser objecte de comprovació en els quatre anys següents sobre la base d'una mostra representativa, sense perjudici de les especialitats establides en l'apartat 3 de l'article 75 d'aquest Reglament.  
  
La direcció territorial competent podrà, en qualsevol moment, sol·licitar la presentació de les factures acreditatives de les despeses efectuades, sense perjudici del que es disposa en el paràgraf anterior.  
2. Les factures acreditatives han de complir els requisits recollits en el Reial decret 1619/2012, de 30 de novembre, pel qual s'aprova el reglament pel qual es regulen les obligacions de facturació, i cal presentar originals o còpies compulsades.  
3. Per a la justificació de despeses, s'ha de presentar, al final de l'exercici, una memòria que reculla totes les despeses i les activitats realitzades. El contingut mínim de la memòria ha de ser aquest:  
- Breu contingut d'actuacions realitzades.  
- Relació de persones usuàries del programa o servei, amb indicació del DNI, subscrita per la persona titular o responsable de l'entitat.  
  
- Memòria econòmica completa del programa, on cal consignar tots els ingressos, amb especificació de l'origen, i totes les despeses.  
- Objectius assolits, quantificats i valorats.  
4. El termini per a la justificació del deslliurament de la primera bestreta de la subvenció conclou el 31 d'octubre de 2019.  
5. El terme màxim de justificació de despeses és el dia 31 de gener de 2020.  
6. L'incompliment del termini màxim de justificació de les subvencions podrà donar lloc al desistiment sense efectes de l'ajuda, amb exigència, si s'escau, del reintegrament de les quantitats indegudament percebudes i l'exigència de l'interés de demora des del moment del pagament de la subvenció.  
  
Contra aquesta resolució, que esgota la via administrativa, podrà interposar-se un recurs contenciós administratiu en el termini de dos mesos, a comptar des de l'endemà de la seua publicació, d'acord amb el que s'estableix en els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, un recurs de reposició davant d'aquest mateix òrgan en el termini d'un mes, computat en els mateixos termes, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que els interessats puguen presentar-ne qualsevol altre que estimen pertinent.  
  
València, 10 desembre de 2018.- La vicepresidenta del Consell i consellera d'Igualtat i Polítiques Inclusives: Mónica Oltra Jarque